Tarybos direktyva 92/79/EEB
1992 m. spalio 19 d.
dėl mokesčių, taikomų cigaretėms, derinimo
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 99 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Ekonomikos ir socialinių reikalų komiteto nuomonę [3],
kadangi Direktyvoje 72/464/EEB [4] nustatytos bendrosios nuostatos dėl akcizų pramoniniam tabakui bei specialiosios nuostatos dėl cigaretėms taikomų akcizų struktūros;
kadangi Direktyvoje 79/32/EEB [5] buvo apibrėžtos įvairios pramoninio tabako grupės;
kadangi, norint 1993 m. sausio 1 d. sukurti vidaus rinką be sienų, būtina nustatyti mišrųjį minimalų akcizą cigaretėms;
kadangi Ispanijos Karalystei, kad ji galėtų pritaikyti tą mišrųjį minimalų akcizą, reikalingas dvejų metų pereinamasis laikotarpis;
kadangi Portugalijos Respublikai turi būti suteikta galimybė taikyti sumažintą akcizą cigaretėms, pagamintoms smulkių gamintojų ir vartojamoms tolimiausiuose Azorų ir Madeiros salų regionuose;
kadangi būtina įdiegti tvarką, pagal kurią kas dveji metai būtų galima pakoreguoti cigarečių akcizo bendrą apmokestinimo lygį bei jo struktūrą, siekiant užtikrinti, kad tinkamai veiktų vidaus rinka ir būtų siekiama platesnių Sutarties tikslų,
PRIĖMĖ ŠIĄ DIREKTYVĄ:
1 straipsnis
1. Ne vėliau kaip 1993 m. sausio 1 d. valstybės narės privalo cigaretėms taikyti minimalius vartojimo mokesčius pagal šioje direktyvoje nustatytas taisykles.
2. 1 dalis taikoma mokesčiams, kurie pagal Direktyvos 72/464/EEB nuostatas taikomi cigaretėms, būtent:
a) specifiniam akcizui už produkto vienetą;
b) proporciniam akcizui, apskaičiuotam pagal maksimalią mažmeninę pardavimo kainą;
c) PVM, proporcingam mažmeninei pardavimo kainai.
2 straipsnis
Ne vėliau kaip 1993 m. sausio 1 d. kiekviena valstybė narė privalo pradėti taikyti mišrųjį minimalų akcizą (specifinį akcizą plius advaliorinį mokestį, išskyrus PVM), kurio dydis - 57 % didžiausią paklausą turinčios kainų grupės cigarečių pardavimo mažmeninės kainos (įskaitant visus mokesčius).
Nuo 1993 m. sausio 1 d. mišrusis minimalus akcizas už cigaretes apskaičiuojamas remiantis didžiausią paklausą turinčios kainų grupės cigarečių pardavimo mažmenine kaina, nustatoma pagal kiekvienų metų sausio 1 dienos duomenis.
3 straipsnis
1. Ispanijos Karalystei 2 straipsnyje nustatytam mišriajam minimaliam akcizui įdiegti suteikiamas dviejų metų pereinamasis laikotarpis, kuris prasideda 1993 m. sausio 1 d.
2. Portugalijos Respublikai leidžiama taikyti sumažintą akcizą - iki 50 % mažesnį, už numatytą 2 straipsnyje cigaretėms, pagamintoms smulkių gamintojų, kurių kiekvieno metinė produkcija neviršija 500 tonų, ir vartojamoms tolimiausiuose Azorų ir Madeiros salų regionuose.
4 straipsnis
Kas dveji metai, o pirmą kartą ne vėliau kaip 1994 m. gruodžio 31 d., Taryba, remdamasi Komisijos ataskaita ir, jei reikia, Komisijos pasiūlymu, peržiūri 2 straipsnyje nustatytą mišrųjį minimalų akcizą, 3 straipsnio 2 punkto nuostatas bei akcizo struktūrą, nustatytą Direktyvos 72/464/EEB 10b straipsnyje, ir po konsultacijų su Europos Parlamentu vienbalsiai tvirtina būtinas priemones. Komisijai ataskaitoje ir Tarybos patikrinime atsižvelgiama į tai, ar tinkamai veikia vidaus rinka, ir į platesnius Sutarties tikslus.
5 straipsnis
1. Valstybės narės priima įstatymus ir kitus teisės aktus, kurie įsigalioję iki 1992 m. gruodžio 31 d., įgyvendina šią direktyvą. Apie tai jos nedelsdamos praneša Komisijai.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Tokios nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
6 straipsnis
Ši direktyva skirta valstybėms narėms.
Priimta Liuksemburge, 1992 m. spalio 19 d.